New Zealand f'lockdown wara li nstab każ wieħed tal-Covid-19 Miktub minn Anthea Cachia New Zealand uffiċjalment iddikjarat li se tkun f' lockdown wara li nstab każ wieħed tal-Covid-19. Dan il- lockdown tar-raba livell , se jdum perjodu minimu ta' tliet ijiem, filwaqt li fir-reġjuni Auckland u Coromandel il-perjodu sa' jkun ta' bejn erbgħa u sebat ijiem. Il-pajjiż ilu ma jkun f' lockdown tar-raba' livell għal aktar minn sena u l-każ imsemmi jidher li hu l-ewwel każ tal-varjant Delta trasmess mill-kommunità. F'dan l-istadju, il-poplu huwa projbit li joħroġ mir-residenza tiegħu u jitħallat biss ma' persuni li jkunu fl-istess bubble. Minn naħa l-oħra, jistgħu joħorġu biss biex jixtru ikel u mediċina, jekk jirrikjedu kura medika jew jagħmlu l-eżerċizzju bid-distanza soċjali. Il-Prim Ministru, Jacinda Ardern, saħqet li, "il-varjant Delta ġie deskritt bħala radikali u fil-fatt hekk huwa. Dan ifisser li rridu nieħdu azzjoni mal-ewwel biex infwaqqfu l-imxija. Rajna f'pajjiżi oħra x'jista jiġri jekk infallu milli naġixxu minnufih. Kull m'għandna huwa ċans wieħed."